Stqarrija għall-Istampa:

**Ingħaqad mal-Jiem tad-*Data* Miftuħa tal-UE tal-2021 u għin fit-tiswir tal-futur diġitali tagħna**



**Ħu sehem fl-ewwel edizzjoni tal-Jiem tad-*Data* Miftuħa tal-UE tal-2021 bejn it-23 u l-25 ta’ Novembru 2021. L-avveniment uniku se jservi bħala hub tal-għarfien li jiġbor fih il-benefiċċji tad-*data* miftuħa għas-settur pubbliku tal-UE, u permezz tiegħu għan-nies u n-negozji. Ispira ruħek u skopri l-aħħar xejriet u s-soluzzjonijiet l-aktar innovattivi.**

**L-avveniment, online kollu kemm hu, se jibda bid-DataViz 2021 tal-UE, konferenza dwar id-*data* miftuħa u l-viżwalizzazzjoni tad-*data* fit-23 u l-24 ta’ Novembru. Se jagħlaq bil-finali tad-Datathon tal-UE, il-kompetizzjoni annwali tad-*data* miftuħa fil-25 ta’ Novembru.**

**Agħti s-sehem tiegħek lill-Jiem tad-*Data* Miftuħa tal-UE tal-2021 u għin fit-tiswir tal-futur diġitali tagħna!**

**Tkellem fid-DataViz 2021 tal-UE**

Qed infittxu kelliema biex jgħinu jsawru programm tal-konferenza b’rilevanza għolja. Int espert tad-*data* miftuħa u/jew tal-viżwalizzazzjoni tad-*data*? Inħeġġuk li taqsam l-ideat, il-proġetti li rnexxew u l-aħjar prattiki tiegħek li jistgħu jservu ta’ azzjoni fit-twaqqif tas-settur pubbliku tal-UE.

Nilqgħu proposti mid-dinja kollha u mis-setturi kollha: l-akkademiċi, l-entitajiet privati, il-ġurnalisti, il-freelancers tal-viżwalizzazzjoni tad-*data*, l-istituzzjonijiet tal-UE, l-amministrazzjonijiet pubbliċi nazzjonali u aktar. Għal aktar informazzjoni, żur is-[sit web tad-DataViz tal-UE](https://op.europa.eu/en/web/eudataviz).

Issottometti l-proposta tiegħek bħala kontribuzzjoni tal-konferenza sal-21 ta’ Mejju 2021 [hawn](https://survey.alchemer.eu/s3/90321567/DataViz-submission-form).

**Ikkompeti fid-Datathon tal-UE tal-2021**

Ipproponi l-idea tiegħek għal applikazzjoni mibnija fuq id-*data* miftuħa u kkompeti għas-sehem tiegħek tal-fond ta’ premjijiet ta' EUR 99 000. Uri l-valur tad-*data* miftuħa u indirizza sfida relatata mal-prijoritajiet tal-Kummissjoni Ewropea. Nilqgħu ideat minn entużjażti tad-*data* minn madwar id-dinja kollha.   
   
Għal aktar informazzjoni, iċċekkja [r-regoli tal-kompetizzjoni](https://op.europa.eu/en/web/eudatathon) u biex tieħu sehem, issottometti l-proposta tiegħek għal applikazzjoni sal-21 ta’ Mejju 2021 [hawn](https://ec.europa.eu/eusurvey/runner/EU-Datathon-2021-project-descriptions).

**Segwina għal aktar informazzjoni**

Il-Jiem tad-*Data* Miftuħa tal-UE jiġu organizzati mill-Uffiċċju tal-Pubblikazzjonijiet tal-Unjoni Ewropea bl-appoġġ tal-programm ISA2. Skopri aktar fuq is-[sit web tal-Jiem tad-*Data* Miftuħa tal-UE](https://op.europa.eu/euopendatadays) u segwi l-aġġornamenti fuq it-Twitter[@EU\_opendata](https://twitter.com/EU_opendata?ref_src=twsrc%5egoogle|twcamp%5eserp|twgr%5eauthor).

